Document ID: 31988D0001

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 11ης Δεκεμβρίου 1987
σχετικά με το πολυετές πρόγραμμα προσανατολισμού της υδατοκαλλιέργειας και της διευθέτησης των προστατευομένων θαλασσίων ζωνών (1987-1991) που υπέβαλε η Γαλλία στο πλαίσιο του κανονισμού (ΕΟΚ) αριθ. 4028/86 του Συμβουλίου
(Το κείμενο στη γαλλική γλώσσα είναι το μόνο αυθεντικό)
(88/1/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 4028/86 της 18ης Δεκεμβρίου 1986 σχετικά με κοινοτικές ενέργειες για τη βελτίωση και την προσαρμογή των διαρθρώσεων του τομέα της αλιείας και της υδατοκαλλιέργειας (1), και ιδίως το άρθρο 4,
Εκτιμώντας:
ότι η γαλλική κυβέρνηση διαβίβασε στην Επιτροπή, στις 30 Απριλίου 1987, ένα πολυετές πρόγραμμα προσανατολισμού της υδατοκαλλιέργειας και της διευθέτησης των προστατευομένων θαλασσίων ζωνών, το οποίο καλείται στο εξής «πρόγραμμα»· ότι ανακοίνωσε στις 18 Αυγούστου 1987 τα τελευταία συμπληρωματικά στοιχεία σχετικά με το πρόγραμμα αυτό·
ότι το πρόγραμμα αποσκοπεί σε σημαντική ανάπτυξη της υδατοκαλλιέργειας στη Γαλλία, κυρίως σε θαλάσσια αλλά και σε γλυκά ύδατα· ότι εκτός από την επέκταση της παραδοσιακής οστρακοκαλλιέργειας, προβλέπεται επίσης διαφοροποίηση προς πολλά νέα είδη, κυρίως στα θαλάσσια ύδατα· ότι, για την υλοποίηση του προγράμματος αυτού, κρίνονται απαραίτητες επενδύσεις της τάξης των 230 εκατομμυρίων ECU·
ότι λαμβανομένης υπόψη τις προβλεπόμενης εξέλιξης των αλιευτικών πόρων της αγοράς προϊόντων αλιείας και υδατοκαλλιέργειας, των μέτρων που λαμβάνονται στο πλαίσιο της κοινής αλιευτικής πολιτικής καθώς και των κατευθυντηρίων γραμμών της πολιτικής αυτής, το πρόγραμμα πληροί τους όρους που καθορίζονται στο άρθρο 2 του κανονισμού (ΕΟΚ) αριθ. 4028/86 και μπορεί να αποτελέσει το πλαίσιο κοινοτικών και εθνικών χρηματοδοτικών παρεμβάσεων στο σχετικό τομέα·
ότι, εντούτοις, πρόκειται για φιλόδοξο πρόγραμμα του οποίου η υλοποίηση θα μπορούσε να αντιμετωπίσει τεχνικές δυσκολίες, κυρίως σε ότι αφορά την καλλιέργεια στρειδιών και τα προβλεπόμενα νέα είδη θαλασσινών ψαριών, ή εμπορικές δυσκολίες κυρίως σχετικά με τα σολωμοειδή· ότι θα πρέπει λοιπόν να δοθεί ιδιαίτερη προσοχή στη βιωσιμότητα από τεχνική άποψη και στην οικονομική αποδοτικότητα των προβλεπόμενων επενδύσεων·
ότι προβλέπονται σήμερα ολοκληρωμένες ενέργειες ανάπτυξης στα γαλλικά υπερπόντια διαμερίσματα, που θα αφορούν τον τομέα της υδατοκαλλιέργειας· ότι πρέπει να αναβληθεί εν μέρει η έγκριση του τμήματος του προγράμματος που αφορά τα διαμερίσματα αυτά·
ότι ο τομέας της υδατοκαλλιέργειας αναπτύσσεται σε εμπορικό περιβάλλον που χαρακτηρίζεται από ανάπτυξη του διεθνούς ανταγωνισμού·
ότι η εξέλιξη της αγοράς των σολωμοειδών θα μπορούσε να οδηγήσει στην υποχρέωση μεταβολής των στόχων που καθορίζονται για την παραγωγή σολωμού και πέστροφας·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Δομών της Αλιείας,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Εγκρίνεται με τους όρους της παρούσας απόφασης το πολυετές πρόγραμμα προσανατολισμού της υδατοκαλλιέργειας και της διευθέτησης των προστατευομένων θαλασσίων ζωνών (1987-1991) που διαβίβασε η γαλλική κυβέρνηση στις 30 Απριλίου 1987, που συμπληρώθηκε τελευταία στις 18 Αυγούστου 1987.
Άρθρο 2
1. Η αξιολόγηση σχεδίων επενδύσεων, και ειδικότερα εκείνων που αφορούν μη παραδοσιακούς τύπους εκτροφής θα πρέπει να γίνει πολύ προσεκτικά, προκειμένου να εξασφαλισθεί σε συγκεκριμένο χρονικό διάστημα η βιωσιμότητα από τεχνική άποψη και η οικονομική αποδοτικότητα των σχεδίων αυτών.
2. Θα πρέπει να δοθεί προτεραιότητα στη βελτίωση των υγειονομικών συνθηκών των εκτροφών στρειδιών.
3. Οι στόχοι του προγράμματος που αφορούν την παραγωγή πέστροφας και σολωμού θα πρέπει να αναθεωρηθούν στην περίπτωση κατά την οποία θα προκύψουν σημαντικές μεταβολές στην αγορά των σολωμοειδών.
4. Σε ό,τι αφορά το τμήμα του προγράμματος που αφορά τα γαλλικά υπερπόντια διαμερίσματα η παρούσα απόφαση ισχύει μόνο για το 1987.
Άρθρο 3
Η παρούσα απόφαση δεν προδικάζει ενδεχόμενες κοινοτικές χρηματοδοτικές συνδρομές σε μεμονωμένα σχέδια επενδύσεων.
Άρθρο 4
Η παρούσα απόφαση απευθύνεται στη Γαλλική Δημοκρατία.
Βρυξέλλες, 11 Δεκεμβρίου 1987.

Labels: 20
18
19
6